<classify> HALI ya upatikanaji wa chakula kwa Mkoa wa Dodoma ni ya kuridhisha, ingawa kumekuwepo na ongezeko la bei kwa baadhi ya vyakula.Hayo yameelezwa na Mshauri wa Kilimo Sekretarieti ya Mkoa, Bernard Abraham wakati wa kuwasilisha mada ya hali ya upatikanaji wa chakula kwenye kikao cha Kamati ya Ushauri ya Mkoa RCC. Abraham alisema upatikanaji wa chakula katika Mkoa wa Dodoma, unategemea uzalishaji wa ndani wa mazao pamoja na uigizaji wa vyakula kutoka mikoa mingine.Tathimini ya upatikanaji wa chakula imekuwa ikifanyika kila mwezi na wataalamu waliopo ngazi ya halmashauri na mkoa kufuatilia mwendeko katika kaya na masoko, hata hivyo tathimi imebainisha upatikanaji wa chakula ni wa kuridhisha. Pia kumekuwepo na ongezeko kwa bei ya baadhi ya vyakula ilihali kwa bidhaa nyingine haijabadilika kwa kiwango kikubwa, aliongeza.Akielezea baadhi ya bidhaa za vyakula, alisema kwa Novemba unga wa dona unauzwa kati ya Sh 1,300 hadi 1,500 ikilinganishwa na Sh 1,200 iliyouzwa Julai wakati sembe imeuzwa kwa kati ya Sh 1,600 hadi 1,700 kwa kila mwezi Novemba ikilinganishwa na Sh 1,200 iliyouzwa Julai.Alisema kwa mchele, Novemba umeuzwa kwa kati ya Sh 1,800 hadi 2,500 kwa Novemba ikilinganishwa na Sh 1,800 hadi 2,000 Julai wakati maharage ni Sh 2,400 hadi 2,600 kwa Novemba na Julai yaliuzwa kati ya Sh 1,800 hadi 2,000. Mahindi yaliuzwa Sh 900-1,000 kwa kilo Novemba ukilinganisha na Sh 650 Julai, wakati bei ya muhogo imebakia ile ile ya Sh 1,000 kwa fungu.Akisoma maazimio, Katibu Tawala Mkoa, Maduka Kessy alisema pia wamekubaliana kuchukua hatua za kufufua mabwawa, kuanzisha mabwawa mapya ili kuongeza uvunaji wa maji ya mvua na kupanua kilimo cha umwagiliaji.  <topic>: KITAIFA 